arnastofnun/IGC-2024 huggingface dataset:
Kennsla í þjóðháttafræðum við Héraðsskólann í Skógum Þingsályktunartillaga - þingskjal nr. 807

1988–89. – 1058 ár frá stofnun Alþingis.

111. löggjafarþing. – 447 . mál.

Sþ.

807. Tillaga til þingsályktunar um kennslu í þjóðháttafræðum við Héraðsskólann í Skógum.

Flm.: Margrét Frímannsdóttir, Jón Helgason, Guðni Ágústsson,

Þorsteinn Pálsson, Eggert Haukdal, Óli Þ. Guðbjartsson.

Alþingi ályktar að fela ríkisstjórninni að beita sér fyrir því að komið verði á reglubundinni kennslu í þjóðháttafræðum við Héraðsskólann í Skógum.

Greinargerð.

Þjóðháttafræði voru tekin upp sem námsgrein í framhaldsdeild Skógaskóla sl. haust samkvæmt heimild menntamálaráðuneytisins. Kennari var ráðinn í hálft starf. Notaði kennarinn tímann til jóla til að undirbúa námsefni og kennsluáætlun, bæði fræðilega og verklega, í tengslum við safnið í Skógum.

Áætlað er að halda þessu áfram næsta haust og taka þá líka þjóðháttafræði upp sem valgrein í 9. bekk skólans. Þá er ákveðið að halda í sumar eða haust námskeið í Skógum fyrir starfandi safnverði og fleiri aðila tengda byggðasöfnum.

Rætt er um að í Skógum megi síðar halda önnur námskeið í þjóðháttafræðum fyrir aðkomuhópa úr ýmsum skólum og reka þá starfsemi með skólabúðasniði.

Aðstaðan í Skógum, en þar er ágætt byggðasafn, býður upp á mikla möguleika á þessu sviði. Þar er líka gott rými í heimavist og mötuneyti.

Reynslan, sem fengist hefur af þessu starfi í vetur, lofar góðu og full ástæða er til þess að halda kennslu í þjóðháttafræðum áfram. Því er tillaga þessi flutt um að fela ríkisstjórninni að beita sér fyrir því að þessu starfi verði haldið áfram, það fest í sessi og heimild veitt til að vinna að áframhaldandi skipulagningu og þróun kennslunnar.
Flugvöllurinn á Bakka í Austur-Landeyjum Þingsályktunartillaga - þingskjal nr. 817

1988–89. – 1058 ár frá stofnun Alþingis.

111. löggjafarþing. – 457 . mál.

Sþ.

817. Tillaga til þingsályktunar um endurbætur á flugvellinum á Bakka í Austur-Landeyjum.

Flm.: Margrét Frímannsdóttir, Þorsteinn Pálsson, Guðni Ágústsson,

Óli Þ. Guðbjartsson, Jón Helgason, Eggert Haukdal.

Alþingi ályktar að fela ríkisstjórninni að kanna þörf fyrir endurbætur á flugvellinum á Bakka í Austur-Landeyjum og gera kostnaðaráætlun með tilliti til flugöryggis og flugsamgangna við Vestmannaeyjar.

Greinargerð.

Á Bakka í Austur-Landeyjum er flugvöllur sem upphaflega var gerður af Landgræðslu ríkisins, Vestmannaeyjabæ og Austur-Landeyjahreppi. Upphaflega var völlurinn gerður fyrir áburðarflugvélar Landgræðslunnar og sem vara- og sjúkraflugvöllur fyrir Vestmannaeyjar. Völlurinn er ein austur/vesturbraut, 800 metra löng, og norður/suðurbraut, 300 metra löng. Völlurinn er á sandbornum bakka u.þ.b. 1 km frá sjó og er fær allt árið. Þannig voru 30–40 ferðir farnar milli lands og Vestmannaeyja í janúar og febrúar síðastliðnum.

Eins og áður sagði var þessi völlur upphaflega byggður fyrir flugvélar Landgræðslunnar og einnig notaður fyrir sjúkraflug. Nú hefur umferð hins vegar aukist verulega um flugvöllinn og felst sú viðbót aðallega í farþegaflugi milli lands og Vestmannaeyja.

Til að tryggja betur öryggi þeirra sem um flugvöllinn fara og mæta þeirri aukningu sem orðið hefur í notkun hans þarf að lengja og bæta þær brautir sem fyrir eru. Því er þessi tillaga flutt.
Forkönnun Mannvirkjasjóðs Atlantshafsbandalagsins á varaflugvelli á Íslandi Þingsályktunartillaga - þingskjal nr. 818

1988–89. – 1058 ár frá stofnun Alþingis.

111. löggjafarþing. – 458 . mál.

Sþ.

818. Tillaga til þingsályktunar um forkönnun Mannvirkjasjóðs Atlantshafsbandalagsins á alþjóðlegum varaflugvelli á Íslandi.

Flm.: Geir H. Haarde, Halldór Blöndal, Ingi Björn Albertsson,

Guðmundur H. Garðarsson, Hreggviður Jónsson, Pálmi Jónsson,

Kristinn Pétursson, Einar Kr. Guðfinnsson, Eggert Haukdal.

Alþingi ályktar að fela ríkisstjórninni að heimila Mannvirkjasjóði Atlantshafsbandalagsins að gera forkönnun á mögulegri staðsetningu og gerð alþjóðlegs varaflugvallar á Íslandi.

Greinargerð.

Hinn 20. febrúar sl. urðu langar umræður utan dagskrár í sameinuðu Alþingi um hugsanlegan alþjóðlegan varaflugvöll á Íslandi sem reistur yrði á vegum Mannvirkjasjóðs Atlantshafsbandalagsins.

Áður hafði utanríkisráðherra skýrt opinberlega frá bréfi Manfreds Wörner, framkvæmdastjóra Atlantshafsbandalagsins, er honum barst 10. febrúar varðandi þetta mannvirki. Í bréfinu kemur m.a. fram að „flugvöllurinn yrði mannaður og starfræktur af óbreyttum borgurum og ekki talinn herflugvöllur nema á stríðstímum“.

Fyrir liggur að ekkert verður aðhafst í máli þessu, hvorki af hálfu íslenskra stjórnvalda né Atlantshafsbandalagsins, fyrr en að lokinni forkönnun, „feasibility study“, Mannvirkjasjóðsins, en sjóðurinn hefur samþykkt fjárveitingu til slíkrar könnunar á mögulegri staðsetningu og gerð varaflugvallar. Sambærileg könnun á mögulegri staðsetningu á Grænlandi mun þegar hafin. Endanleg ákvörðun um byggingu vallarins er að sjálfsögðu ekki á dagskrá fyrr en að fengnum niðurstöðum úr slíkri forkönnun.

Ákvörðun um að heimila umrædda forkönnun er formlega á valdi utanríkisráðherra fyrir hönd ríkisstjórnarinnar. Ráðherra hefur hins vegar ekki gefið ákveðin svör um það hvort hann hyggist heimila þessa könnun.

Flutningsmenn telja því rétt með tilliti til aðstæðna og vegna andstöðu við málið innan ríkisstjórnarinnar að vilji Alþingis komi þegar fram í máli þessu. Þessari þingsályktunartillögu er ætlað að veita utanríkisráðherra ótvírætt umboð Alþingis til að heimila umrædda forkönnun og ganga til þeirra samninga sem henni kunna að vera samfara þannig að tryggt sé að ekki verði óeðlilegar tafir á því að könnunin geti farið fram.
Takmörkun á sauðfjárbúskap í þéttbýli Þingsályktunartillaga - þingskjal nr. 828

1988–89. – 1058 ár frá stofnun Alþingis.

111. löggjafarþing. – 467 . mál.

Sþ.

828. Tillaga til þingsályktunar um takmörkun á sauðfjárbúskap í þéttbýli.

Flm.: Margrét Frímannsdóttir, Málmfríður Sigurðardóttir.

Alþingi ályktar að fela landbúnaðarráðherra að setja reglur sem takmarka sauðfjárbúskap í þéttbýli.

Greinargerð.

Samdráttur í framleiðslu á kindakjöti hefur valdið sauðfjárbændum miklum erfiðleikum. Við gerð búvörusamninga milli ríkisstjórnar Íslands og Stéttarsambands bænda var stefnt að því að minnka framleiðsluna um 2000–2500 tonn. Til þess að gera þetta mögulegt hefur framleiðsluréttur verið keyptur upp eða leigður af opinberum aðilum, auk þess sem sauðfé hefur verið skorið niður vegna riðuveiki. Aðgerðir stjórnvalda til mótvægis, þar sem bændur hafa verið styrktir til að taka upp breytta búskaparhætti, hafa ekki vegið upp á móti samdrættinum.

Telja verður eðlilegt að við þessar aðstæður sé sauðfjárbúskapur takmarkaður við lögbýli og þá aðila eina sem sækja lífsviðurværi sitt í þessa atvinnugrein. Það hefur ekki verið gert. Þrátt fyrir mikinn samdrátt hjá þeim bændum, sem byggja afkomu sína á sauðfjárrækt og hafa fáa aðra möguleika til atvinnu, hefur lítið verið gert til að draga úr sauðfjárhaldi í þéttbýli. Þar stunda menn sauðfjárbúskap, aðallega sér til ánægju, og framleiða töluvert magn af kindakjöti til neyslu innan lands án fullvirðisréttar.

Óeðlilegt er að þessi búfjáreign frístundabænda skuli í raun skerða möguleika þeirra sem eru háðir sauðfjárrækt um lífsviðurværi og því rétt að tillit sé tekið til þess þegar ákvarðanir eru teknar um takmörkun á framleiðslu kindakjöts.

Ágangur af völdum búfjár í þéttbýli skapar einnig önnur vandamál víða um land. Má þar nefna skemmdir á görðum og lóðum, umferðarhættu og gróðurskemmdir vegna beitar. Þá takmarkar sauðfjárhald í þéttbýli aðra nýtingu lands, svo sem til skógræktar og útivistar.
Heimild til að ganga til samninga um kaup á Hótel Borg Þingsályktunartillaga - þingskjal nr. 831

1988–89. – 1058 ár frá stofnun Alþingis.

111. löggjafarþing. – 470 . mál.

Sþ.

831. Tillaga til þingsályktunar um heimild til handa forsetum Alþingis að ganga til samninga um kaup á Hótel Borg.

Flm.: Guðrún Helgadóttir, Jón Helgason, Kjartan Jóhannsson,

Salome Þorkelsdóttir, Guðrún Agnarsdóttir, Óli Þ. Guðbjartsson.

Alþingi ályktar að heimila forsetum Alþingis að ganga til samninga um kaup á Hótel Borg og láta gera nauðsynlegar lagfæringar á húseigninni ef af kaupunum verður.

Greinargerð.

Á undanförnum árum hefur Alþingi orðið að dreifa starfsemi sinni í æ fleiri húseignir í nágrenni Alþingishússins til að mæta aukinni þörf á þjónustu og húsrými. Starfsemin fer nú fram í sjö húsum utan Alþingishússins og það gefur auga leið að þessi þróun er afar óheppileg. Það nægir að nefna sívaxandi rekstrarkostnað og lélega nýtingu á mannafla. Meðan nýbyggingarmál Alþingis eru í biðstöðu vegna efnahagslegra aðstæðna í þjóðfélaginu hefur athyglin beinst að öðrum úrræðum til að ráða bót á brýnustu þörfinni og koma skipulagsmálunum í betra horf. Í því skyni létu forsetar Alþingis kanna hvort kaup á Hótel Borg gætu reynst æskilegur kostur fyrir Alþingi. Könnunin leiddi í ljós að náist viðunandi samningar um kaup á húseigninni sé ráðin bót á brýnasta húsnæðisvanda Alþingis næstu árin en það auðveldar til mikilla muna þá endurskipulagningu á starfsemi Alþingis sem nú er unnið að.
Heilsufarsbók Þingsályktunartillaga - þingskjal nr. 832

1988–89. – 1058 ár frá stofnun Alþingis.

111. löggjafarþing. – 471 . mál.

Sþ.

832. Tillaga til þingsályktunar um heilsufarsbók.

Flm.: Guðrún Agnarsdóttir, Danfríður Skarphéðinsdóttir, Kristín Einarsdóttir,

Kristín Halldórsdóttir, Málmfríður Sigurðardóttir, Þórhildur Þorleifsdóttir.

Alþingi ályktar að fela heilbrigðismálaráðherra í samráði við landlækni að láta hanna heilsufarsbók sem fylgi hverjum einstaklingi frá vöggu til grafar.

Í heilsufarsbókina skulu skráðar jafnóðum allar þær upplýsingar um heilsufar einstaklingsins sem máli skipta, svo sem sjúkdómar, læknismeðferð og lyfjanotkun.

Greinargerð.

Skráning og varðveisla ýmissa upplýsinga um heilsufar einstaklinga hefur farið vaxandi á undanförnum árum og áratugum. Þessar upplýsingar er langoftast að finna hjá heimilis- eða heilsugæslulækni hvers einstaklings en einnig hjá sjúkrahúsum eða öðrum rannsókna- eða meðferðarstofnunum. Þrátt fyrir aukna tækni á tölvuöld er þó skipulag á þessum upplýsingum með ýmsum hætti og oft þarf víða að leita fanga til þess að fá heildarupplýsingar um heilsufar fólks. Allt of sjaldan hefur sjúklingurinn sjálfur yfirsýn yfir eigið heilsufar, tímasetningu og niðurstöður rannsókna og læknismeðferðar sem hann hefur fengið (t.d. bólusetningar, lyfjagjöf, skurðaðgerðir o.fl.). Þetta viðheldur vankunnáttu almennings og er ekki í samræmi við stefnu heilbrigðisyfirvalda sem hvetur til aukinna forvarna og frumkvæðis einstaklinga til að taka ábyrgð á eigin heilsugæslu. Til þess að svo geti orðið þarf aukna og skipulega heilbrigðisfræðslu, bæði í skólum og meðal almennings. Fræðslan ein sér nægir þó ekki til að tryggja það að einstaklingar taki ábyrgð á eigin heilsuvernd. Þeim verður jafnframt að vera það kleift efnahagslega og félagslega að velja sér lifnaðarhætti í samræmi við þá heilbrigðisfræðslu sem stunduð er. Stjórnvöld hafa mikilvægu hlutverki að gegna í þessum efnum. Þeim ber t.d. að samstilla ýmsa þætti stjórnsýslunnar þannig að þeir verði samvirkir til að ná markmiðum heilbrigðisfræðslu. Einn þáttur þess að auka hlutdeild almennings í eigin heilsuvernd er að gefa fólki kost á því að skrá í eina bók allt það sem

við kemur heilsufari þess. Upplýsingarnar eru þannig í fórum einstaklingsins eða umsjáraðila hans allt frá vöggu til grafar.

Heilsufarsbækur hafa verið notaðar meðal ýmissa annarra þjóða um nokkurt skeið með góðum árangri. Slíkt skipulag eykur vitneskju einstaklingsins um eigið heilbrigði og heilsufar og skírskotar jafnframt til ábyrgðar og hvetur til þátttöku. Slík heilsufarsbók er því í fyllsta samræmi við yfirlýst markmið og stefnu heilbrigðisyfirvalda.
Gjafsóknarreglur Nefndarálit - þingskjal nr. 854

1988–89. – 1058 ár frá stofnun Alþingis.

111. löggjafarþing. – 25 . mál.

Sþ.

854. Nefndarálit um till. til þál. um gjafsóknarreglur.

Frá allsherjarnefnd.

Nefndin hefur rætt tillöguna á fundum sínum, en hún er endurflutt frá síðasta þingi. Umsagnir bárust frá Sýslumannafélagi Íslands, Dómarafélagi Reykjavíkur, Dómarafélagi Íslands, Lögmannafélagi Íslands og Samtökum gjaldþrota einstaklinga.

Nefndin er sammála um að mæla með samþykkt tillögunnar.

Fjarverandi við afgreiðslu málsins var Karl Steinar Guðnason.

Alþingi, 13. apríl 1989.

Guðni Ágústsson,

Jón Kristjánsson,

Guðrún Helgadóttir.

form., frsm.

fundaskr.

Guðrún Agnarsdóttir.

Eggert Haukdal.

Guðmundur Ágústsson.
Innflutningur á vörum á fölsuðum upprunaskírteinum Nefndarálit - þingskjal nr. 855

1988–89. – 1058 ár frá stofnun Alþingis.

111. löggjafarþing. – 85 . mál.

Sþ.

855. Nefndarálit um till. til þál. um aðgerðir til að koma í veg fyrir innflutning á vörum á fölsuðum upprunaskírteinum.

Frá allsherjarnefnd.

Nefndin hefur rætt tillöguna á fundum sínum. Umsögn barst frá Sambandi íslenskra samvinnufélaga. Tillagan er endurflutt frá síðasta þingi.

Nefndin er sammála um að afgreiða tillöguna með eftirfarandi

BREYTINGU:

Alþingi ályktar að fela ríkisstjórninni að skipa nefnd er hafi það hlutverk að leita leiða til þess að koma í veg fyrir innflutning á vörum á fölsuðum upprunaskírteinum. Nefndin skili tillögum eigi síðar en 15. október 1989.

Karl Steinar Guðnason var fjarstaddur afgreiðslu málsins.

Alþingi, 13. apríl 1989.

Guðni Ágústsson,

Jón Kristjánsson,

Guðrún Helgadóttir.

form., frsm.

fundaskr.

Guðrún Agnarsdóttir.

Eggert Haukdal.

Guðmundur Ágústsson.
Iðgjöld vegna bifreiðatrygginga Nefndarálit - þingskjal nr. 856

1988–89. – 1058 ár frá stofnun Alþingis.

111. löggjafarþing. – 112 . mál.

Sþ.

856. Nefndarálit um till. til þál. um iðgjöld vegna bifreiðatrygginga.

Frá allsherjarnefnd.

Nefndin hefur rætt tillöguna á fundum sínum, en hún er endurflutt frá síðasta þingi. Umsagnir bárust frá eftirtöldum aðilum á fyrra þingi: Félagi íslenskra bifreiðaeigenda, Neytendasamtökunum og Sjóvátryggingarfélagi Íslands.

Nefndin er sammála um að afgreiða tillöguna með eftirfarandi

BREYTINGU:

Alþingi ályktar að fela ríkisstjórninni að gera ráðstafanir til þess að draga úr kostnaði við bifreiðatryggingar hér á landi, þannig að tryggingaiðgjöld bifreiða verði sambærileg við það sem gerist í nágrannalöndum.

Karl Steinar Guðnason var fjarstaddur afgreiðslu málsins.

Alþingi, 13. apríl 1989.

Guðni Ágústsson,

Jón Kristjánsson,

Guðrún Helgadóttir.

form., frsm.

fundaskr.

Guðrún Agnarsdóttir.

Eggert Haukdal.

Guðmundur Ágústsson.
Sveigjanleg starfslok Þingsályktun - þingskjal nr. 857

111. löggjafarþing 1988–1989.

Nr. 7/111.

Þskj. 857 - 42. mál.

Þingsályktun um sveigjanleg starfslok.

Alþingi ályktar að skora á ríkisstjórnina að skipa nefnd til að móta tillögur um sveigjanleg starfslok.

Samþykkt á Alþingi 13. apríl 1989.
Kjararannsóknir Þingsályktun - þingskjal nr. 858

111. löggjafarþing 1988–1989.

Nr. 8/111.

Þskj. 858 - 48. mál.

Þingsályktun um að efla kjararannsóknir.

Alþingi ályktar að fela ríkisstjórninni að sjá til þess að kjararannsóknir verði efldar og samræmdar. Í því skyni verði launamiðar og skattagögn þannig úr garði gerð að fram komi á launamiðum sem öruggastar upplýsingar um fjölda vinnustunda að baki dagvinnulaunum, yfirvinnulaunum og öðrum launagreiðslum. Jafnframt verði starfsheiti skilgreind og samræmd og þau tilgreind á launamiðum og skattframtali. Enn fremur verði settar reglur sem tryggi skil á launamiðum og réttum upplýsingum.

Samþykkt á Alþingi 13. apríl 1989.
Gjafsóknarreglur Þingsályktun - þingskjal nr. 869

111. löggjafarþing 1988–1989.

Nr. 9/111.

Þskj. 869 - 25. mál.

Þingsályktun um gjafsóknarreglur.

Alþingi ályktar að fela ríkisstjórninni að láta endurskoða ákvæði laga um gjafsókn í ljósi fenginnar reynslu með það fyrir augum að auðvelda efnalitlu fólki að ná rétti sínum að lögum.

Samþykkt á Alþingi 17. apríl 1989.
Innflutningur á vörum á fölsuðum upprunaskírteinum Þingsályktun - þingskjal nr. 870

111. löggjafarþing 1988–1989.

Nr. 10/111.

Þskj. 870 - 85. mál.

Þingsályktun um aðgerðir til að koma í veg fyrir innflutning á vörum á fölsuðum upprunaskírteinum.

Alþingi ályktar að fela ríkisstjórninni að skipa nefnd er hafi það hlutverk að leita leiða til þess að koma í veg fyrir innflutning á vörum á fölsuðum upprunaskírteinum. Nefndin skili tillögum eigi síðar en 15. október 1989.

Samþykkt á Alþingi 17. apríl 1989.
Iðgjöld vegna bifreiðatrygginga Þingsályktun - þingskjal nr. 871

111. löggjafarþing 1988–1989.

Nr. 11/111.

Þskj. 871 - 112. mál.

Þingsályktun um iðgjöld vegna bifreiðatrygginga.

Alþingi ályktar að fela ríkisstjórninni að gera ráðstafanir til þess að draga úr kostnaði við bifreiðatryggingar hér á landi, þannig að tryggingaiðgjöld bifreiða verði sambærileg við það sem gerist í nágrannalöndum.

Samþykkt á Alþingi 17. apríl 1989.
Úrbætur í atvinnumálum kvenna Nefndarálit - þingskjal nr. 903

1988–89. – 1058 ár frá stofnun Alþingis.

111. löggjafarþing. – 131 . mál.

Sþ.

903. Nefndarálit um till. til þál. um úrbætur í atvinnumálum kvenna.

Frá félagsmálanefnd.

Nefndin hefur fjallað um tillöguna á mörgum fundum og sendi hana til umsagnar. Svör bárust frá eftirtöldum: Iðntæknistofnun Íslands, Jafnréttisráði, Landssambandi iðnverkafólks og Stéttarsambandi bænda. Þessir aðilar taka jákvætt undir efni tillögunnar og geta ábendinga um efni hennar. Jafnréttisráð telur æskilegt að menntamálaráðuneytið eigi fulltrúa í þeirri nefnd sem tillagan gerir ráð fyrir vegna náms- og starfsráðgjafar. Landssamband iðnverkafólks telur æskilegt að í nefndinni eigi sæti fulltrúar frá samtökum launþega.

Vegna ákvæða í málefnasamningi ríkisstjórnarinnar þess efnis að „sérstakt átak verði gert til að auka fjölbreytni í atvinnu kvenna á landsbyggðinni“ leitaði nefndin upplýsinga hjá forsætisráðuneytinu um vinnu að þessu máli á vegum stjórnvalda. Svar ráðuneytisins er dagsett 12. apríl 1989 og fylgdi því minnisblað frá félagsmálaráðuneyti sem haft hefur málið með höndum. Þar kemur fram að 10. febrúar sl. kvaddi ráðuneytið til fundar ýmsa aðila, þar á meðal fulltrúa landbúnaðar- og iðnaðarráðuneytis, til að fjalla um nefnt ákvæði í sáttmála ríkisstjórnarinnar. Á þessum fundi voru menn sammála um að rétt væri að ráða starfsmann til nokkurra mánaða til að safna saman upplýsingum og framkomnum hugmyndum um úrbætur, svo og að athuga hugsanlega fjármögnun aðgerða. Að lokinni slíkri undirbúningsvinnu verði tekin ákvörðun um næstu skref og er minnst á nefndarskipan í því sambandi. Þrjú ráðuneyti hafa lýst sig reiðubúin til þátttöku í starfi í samræmi við fram komnar ábendingar á fundinum.

Nefndin tekur undir ábendingar í þingsályktunartillögunni og telur brýnt að til sérstakra aðgerða verði gripið nú þegar til að ná fram úrbótum í atvinnumálum kvenna, ekki síst á landsbyggðinni. Í því sambandi vísar nefndin til þess að nú er hlutfallslega meira atvinnuleysi hjá konum en körlum í flestum kjördæmum og fer vaxandi. Þá sýna tölur úr manntali á síðustu árum að

konur eru orðnar til muna færri en karlar í flestum landsbyggðarkjördæmum. Fábreytni í atvinnumöguleikum veldur án efa nokkru um þessa þróun.

Um leið og nefndin hvetur til átaks til úrbóta í atvinnumálum kvenna og með vísan til aðgerða sem í undirbúningi eru hjá stjórnvöldum, m.a. með ráðningu starfsmanns og nefndarskipun, er lagt til að tillögunni verði vísað til ríkisstjórnarinnar.

Alþingi, 19. apríl 1989.

Hjörleifur Guttormsson,

Eiður Guðnason,

Birgir Ísl. Gunnarsson.

form., frsm.

fundaskr.

Guðni Ágústsson.

Hreggviður Jónsson.

Þórhildur Þorleifsdóttir.

Alexander Stefánsson.
Efling atvinnu fyrir konur í dreifbýli Nefndarálit - þingskjal nr. 904

1988–89. – 1058 ár frá stofnun Alþingis.

111. löggjafarþing. – 93 . mál.

Sþ.

904. Nefndarálit um till. til þál. um að efla atvinnu fyrir konur í dreifbýli.

Frá félagsmálanefnd.

Nefndin hefur fjallað um tillöguna og sendi hana til umsagnar. Svör bárust frá eftirtöldum: Búnaðarfélagi Íslands, Byggðastofnun, Heimilisiðnaðarfélagi Íslands, Iðntæknistofnun Íslands, Kvenfélagasambandi Íslands og Stéttarsambandi bænda. Þessir aðilar taka jákvætt undir efni tillögunnar og að æskilegt sé að átak sé gert eins og þar er lagt til.

Með vísan til þess sem fram kemur í nefndaráliti um 131. mál, um úrbætur í atvinnumálum kvenna, leggur nefndin til að tillögunni verði vísað til ríkisstjórnarinnar.

Alþingi, 19. apríl 1989.

Hjörleifur Guttormsson,

Eiður Guðnason,

Birgir Ísl. Gunnarsson.

form., frsm.

fundaskr.

Guðni Ágústsson.

Hreggviður Jónsson.

Þórhildur Þorleifsdóttir.

Alexander Stefánsson.
Verndun vatnsfalla og jarðhitasvæða Nefndarálit - þingskjal nr. 905

1988–89. – 1058 ár frá stofnun Alþingis.

111. löggjafarþing. – 108 . mál.

Sþ.

905. Nefndarálit um till. til þál. um verndun vatnsfalla og jarðhitasvæða.

Frá félagsmálanefnd.

Nefndin hefur fjallað um tillöguna og sent hana til umsagnar. Svör bárust frá eftirtöldum: Landsvirkjun, Líffræðistofnun Háskólans, Náttúrufræðistofnun Íslands, Náttúruverndarráði, Orkustofnun, Skipulagi ríkisins og Stéttarsambandi bænda. Allir taka þessir aðilar jákvætt undir meginefni tillögunnar. Í umsögnum Landsvirkjunar og Orkustofnunar kemur m.a. fram að erfitt sé að meta áhrif virkjunar á umhverfið fyrr en frumhönnun eða yfirlitsrannsókn hefur farið fram. Slíkt mat geti verið tímafrekt og kostnaðarsamt. Skipulagsstjórn telur mjög æskilegt að rannsókn á umhverfisáhrifum þeirra orkumannvirkja, sem helst komi til greina að ráðast í á næstu áratugum, verði hraðað. Stéttarsamband bænda leggur áherslu á að við gerð áætlunarinnar verði haft samráð við landshlutasamtök og viðkomandi sveitarstjórnir.

Nefndin mælir með því að tillagan verði samþykkt með breytingu sem flutt er á sérstöku þingskjali.

Alþingi, 19. apríl 1989.

Hjörleifur Guttormsson,

Eiður Guðnason,

Guðni Ágústsson.

form., frsm.

fundaskr.

Birgir Ísl. Gunnarsson.

Hreggviður Jónsson.

Þórhildur Þorleifsdóttir.

Alexander Stefánsson.
Verndun vatnsfalla og jarðhitasvæða Breytingartillaga - þingskjal nr. 906

1988–89. – 1058 ár frá stofnun Alþingis.

111. löggjafarþing. – 108 . mál.

Sþ.

906. Breytingartillaga við till. til þál. um verndun vatnsfalla og jarðhitasvæða.

Frá félagsmálanefnd.

Tillgr. orðist svo:

Alþingi ályktar að fela ríkisstjórninni að láta undirbúa á vegum Náttúruverndarráðs í samráði við yfirvöld orkumála áætlun um verndun vatnsfalla og jarðhitasvæða, fossa og hvera. Drög að slíkri áætlun verði lögð fyrir Alþingi til kynningar fyrir árslok 1990 og áætlunin fullbúin til staðfestingar síðar.
Lengd skólaárs og samfelldur skóladagur Nefndarálit - þingskjal nr. 907

1988–89. – 1058 ár frá stofnun Alþingis.

111. löggjafarþing. – 89 . mál.

Sþ.

907. Nefndarálit um till. til þál. um lengd skólaárs og samfelldan skóladag.

Frá félagsmálanefnd.

Nefndin hefur rætt tillöguna á mörgum fundum og sendi hana til umsagnar. Svör bárust frá eftirtöldum: Fjárlaga- og hagsýslustofnun, fræðslustjóra Austurlandsumdæmis, fræðslustjóra Vesturlandsumdæmis og Fræðsluskrifstofu Suðurlands. Fræðslustjórar taka undir þær hugmyndir sem fram koma í tillögunni.

Leitað var upplýsinga í menntamálaráðuneytinu um vinnu í ráðuneytinu að þeim málum sem tillagan fjallar um. Sem svar barst nefndinni skýrsla sem ber heitið: Lenging skóladags og einsetinn grunnskóli, unnin af vinnuhópi sem menntamálaráðherra skipaði, útgefin í mars 1989. Þar koma fram margháttaðar upplýsingar um stöðu þessara mála og að áformað sé að skipa nefnd til að fjalla um leiðir til að koma á samfelldum skóladegi. Einnig barst nefndinni handrit að frumvarpi til laga um breytingar á lögum um grunnskóla þar sem m.a. er gert ráð fyrir að skólahúsnæði skuli miðað við einsetinn skóla (22. gr.) og að reglulegur starfstími grunnskóla skuli vera níu mánuðir á hverju skólaári sem meginregla (40. gr.).

Í ljósi þessa og í trausti þess að áfram verði unnið af atorku að því að koma á samfelldum skóladegi og eðlilegum starfstíma skóla á ári hverju mælir nefndin með því að tillögunni verði vísað til ríkisstjórnarinnar.

Alþingi, 19. apríl 1989.

Hjörleifur Guttormsson,

Eiður Guðnason,

Guðni Ágústsson.

form., frsm.

fundaskr.

Birgir Ísl. Gunnarsson.

Hreggviður Jónsson.

Þórhildur Þorleifsdóttir.

Alexander Stefánsson.